CELEX: 32022R1228
Language: sl
Date: 2022-07-14 00:00:00
Title: Izvedbena uredba Komisije (EU) 2022/1228 z dne 14. julija 2022 o odstopanju od Izvedbene uredbe Komisije (EU) 2017/892 za leto 2022 glede zahtevkov za pomoč ter zahtevkov za predplačila in delna izplačila zaradi krize, ki jo je povzročila ruska invazija na Ukrajino

18.7.2022   
               
               
                  SL
               
               
                  Uradni list Evropske unije
               
               
                  L 189/18
               
            
         IZVEDBENA UREDBA KOMISIJE (EU) 2022/1228
         z dne 14. julija 2022
         o odstopanju od Izvedbene uredbe Komisije (EU) 2017/892 za leto 2022 glede zahtevkov za pomoč ter zahtevkov za predplačila in delna izplačila zaradi krize, ki jo je povzročila ruska invazija na Ukrajino
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 38(c), (e) in (l) Uredbe,
         ob upoštevanju naslednjega:
         
                     (1)
                  
                  
                     Zaradi sedanje krize, ki jo je povzročila ruska invazija na Ukrajino 24. februarja 2022, ki se je začela kmalu po krizi zaradi COVID-19, se kmetje v vseh državah članicah soočajo z izjemnimi težavami. Zaradi logističnih težav so kmetje v EU izpostavljeni gospodarskim motnjam, ki jih je povzročila ta kriza, in se trenutno soočajo s finančnimi težavami in težavami z denarnim tokom. Spričo trenutnih motenj na trgu in spleta okoliščin, kakršnega še ni bilo, se kmetje v vseh državah članicah srečujejo z izjemnimi težavami pri načrtovanju, izvajanju in izvrševanju shem pomoči iz Uredbe (EU) št. 1308/2013. Zato je treba te težave ublažiti z odstopanjem od nekaterih določb Izvedbene uredbe Komisije (EU) 2017/892 (2).
                  
               
                     (2)
                  
                  
                     V skladu s členom 9(1) Izvedbene uredbe (EU) 2017/892 organizacije proizvajalcev vložijo zahtevke za pomoč ali preostali znesek pomoči pri pristojnem organu države članice za vsak operativni program, za katerega se zahteva pomoč, do 15. februarja v letu, ki sledi letu, za katero se pomoč zaprosi. V skladu s členom 9(3), prvi pododstavek, navedene izvedbene uredbe se lahko zahtevki za pomoč nanašajo na izdatke, ki so bili načrtovani, vendar niso nastali, če se dokažejo nekateri dejavniki. Ti elementi vključujejo to, da zadevnih dejavnosti ni bilo mogoče izvesti do 31. decembra v letu izvajanja operativnega programa iz razlogov, na katere zadevna organizacija proizvajalcev ne more vplivati, in da se te dejavnosti lahko izvedejo do 30. aprila v letu, ki sledi letu, za katero se zahteva pomoč. Glede na invazijo Rusije na Ukrajino je primerno določiti odstopanje od člena 9(3), prvi pododstavek, točka (b), navedene izvedbene uredbe in določiti, da lahko zahtevki za pomoč, vloženi do 15. februarja 2023, zajemajo izdatke za dejavnosti, ki so bile načrtovane za leto 2022, vendar niso bile izvedene do 31. decembra 2022, če se te dejavnosti lahko izvedejo do 15. avgusta 2023.
                  
               
                     (3)
                  
                  
                     V skladu s členom 11(1), prvi pododstavek, Izvedbene uredbe Komisije (EU) 2017/892 se lahko zahtevki za predplačila v skladu z odločitvijo države članice vložijo vsake tri mesece, tj. januarja, aprila, julija in oktobra, ali vsake štiri mesece, tj. januarja, maja in septembra. V skladu s členom 12(2) navedene izvedbene uredbe se lahko zahtevki za delna izplačila vložijo kadar koli, vendar ne več kot trikrat na leto. Da se omogoči prožnost pri upravljanju operativnih programov s strani priznanih organizacij proizvajalcev, vključno z njihovim financiranjem, je primerno določiti odstopanje od navedenih določb ter določiti, da se lahko zahtevki za predplačila vložijo kadar koli v letu 2022 in da se lahko zahtevki za delna izplačila v letu 2022 vložijo več kot trikrat.
                  
               
                     (4)
                  
                  
                     Zaradi potrebe po takojšnjem ukrepanju bi morala ta uredba začeti veljati dan po objavi v Uradnem listu Evropske unije. Ker se operativni programi izvajajo na podlagi koledarskega leta, bi se morala odstopanja v zvezi z zahtevki za predplačila in delna izplačila iz te uredbe uporabljati retroaktivno od 1. januarja 2022.
                  
               
                     (5)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            Odstopanja od Izvedbene uredbe (EU) 2017/892
            
               1.   Z odstopanjem od člena 9(3), prvi pododstavek, točka (b), Izvedbene uredbe Komisije (EU) 2017/892 zahtevki za pomoč, ki se vložijo do 15. februarja 2023, lahko zajemajo izdatke za dejavnosti, ki so bile načrtovane za leto 2022, vendar niso bile izvedene do 31. decembra 2022, če se te dejavnosti lahko izvedejo do 15. avgusta 2023.
            
            
               2.   Z odstopanjem od člena 11(1), prvi pododstavek, Izvedbene uredbe Komisije (EU) 2017/892 se lahko zahtevki za predplačila vložijo kadar koli v letu 2022.
            
            
               3.   Z odstopanjem od člena 12(2) Izvedbene uredbe Komisije (EU) 2017/892 se lahko zahtevki za delna izplačila v letu 2022 vložijo več kot trikrat.
            
         
         
            Člen 2
            Začetek veljavnosti in uporaba
            Ta uredba začne veljati dan po objavi v Uradnem listu Evropske unije.
            Člen 1(2) in (3) se uporablja od 1. januarja 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 14. julija 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Izvedbena uredba Komisije (EU) 2017/892 z dne 13. marca 2017 o določitvi pravil za uporabo Uredbe (EU) št. 1308/2013 Evropskega parlamenta in Sveta v zvezi s sektorjema sadja in zelenjave ter predelanega sadja in zelenjave (UL L 138, 25.5.2017, str. 57).